text: Mindretallene får deres eget hus
  08 juni 2013 kl. 08.50
  Det danske og tyske mindretal får nu et fælles hus i Flensborg.
  Det danske og det tyske mindretal har i årevis levet fredeligt dør om dør med hinanden, hvis man sammenligner med grænseregioner andre steder i Europa.
  Og nu tager mindretallene endnu et stort skridt i samme retning og flytter ind i et fælles hus i Flensborg.
  EU har netop bevilget godt 2,6 mio. kr. til det fælles hus.
  Huset skal bl.a. indeholde et informations- og dokumentationscenter, som fortæller mindretallenes historie.
  - Mindretallene er en vigtig del af Den Dansk-Tyske Region, og samarbejdet på tværs af kultur og sprog er den unikke platform, vi skal bygge videre på, for at skabe vækst og udvikling. Jeg ser frem til et kreativt mindretalscenter i Flensborg, siger regionsrådsformand i Region Syddanmark, Carl Holst (V).
  